Forslag til RÅDETS BESLUTNING om bemyndigelse af Det Forenede Kongerige til at anvende en særlig foranstaltning, der fraviger artikel 11 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

1. I henhold til artikel 27 i Rådets sjette direktiv af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] - kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

[1] EFT L 145 af 13.6.1977, s. 1. Senest ændret ved direktiv 2004/15/EF (EUT L 52 af 21.2.2004, s. 61).

2. Det Forenede Kongeriges regering har ved skrivelse til Kommissionen, som blev registreret i Kommissionens generalsekretariat den 13. februar 2004, anmodet om bemyndigelse til at indføre en foranstaltning, der fraviger artikel 11, litra A, stk. 1, litra a), i direktiv 77/388/EØF. Kommissionen har ved skrivelse af 15. marts 2004 underrettet de andre medlemsstater om Det Forenede Kongeriges anmodning.

3. Anmodningen blev modtaget i Kommissionen inden de ændringer til artikel 27, der blev indført ved Rådets direktiv 2004/7/EF, trådte i kraft. Da der imidlertid ikke er fastsat overgangsbestemmelser, må anmodningen færdigbehandles under de nuværende og ikke de tidligere regler.

4. I henhold til artikel 11, litra A, stk. 1, litra a), i direktiv 77/388/EØF er beskatningsgrundlaget ved en levering "den samlede modværdi, som leverandøren eller tjenesteyderen modtager eller vil modtage af køberen ....". Denne bestemmelse er normalt fyldestgørende i sager, hvor leveringen har et klart erhvervsmæssigt øjemed, og der ikke består nogen forbindelse mellem leverandøren og køberen, som kan påvirke værdien af leveringen. Hvis parterne i transaktionen er indbyrdes forbundne, forekommer det imidlertid, at leveringer foretages under normalværdien. Det Forenede Kongerige har allerede fået indrømmet en fravigelse fra artikel 11 for at behandle problemet med for lavt vurderede leveringer af varer eller tjenesteydelser til indbyrdes forbundne parter, hvor der er sandsynlighed for afgiftstab, fordi modtageren er helt eller delvist afgiftsfritaget [2] Denne fravigelse bemyndiger de britiske myndigheder til at opkræve afgiften på grundlag af normalværdien af den pågældende levering. Skønt den ordning, som denne anmodning drejer sig om, ligner de ordninger, der er omfattet at den eksisterende fravigelse, er det grundlag, som den oprindelige anmodning var baseret på, ikke er tilstrækkeligt til at dække den nye ordning.

[2] EFT L 132 af 21.5.1987, s. 22.

5. Det Forenede Kongerige har nu indgivet en anmodning om en supplerende og mere målrettet fravigelse med henblik på at forhindre afgiftsunddragelse i forbindelse med leveringer mellem arbejdsgivere og ansatte i automobilbranchen. I den eksisterende fællesskabslovgivning sidestilles det i artikel 6, stk. 2, i sjette momsdirektiv med tjenesteydelser mod vederlag, hvis et gode, der er bestemt for virksomheden, og som har givet ret til afgiftsfradrag, stilles til rådighed for personalet til privat brug. Værdiansættelsen af en sådan levering foretages i henhold til artikel 11, litra A, stk. 1, litra c), som fastsætter, at den afgiftspligtige person beregner afgiften på grundlag af de udgifter, som han har haft i forbindelse med tjenesteydelsen. I de tilfælde, der er forekommet i Det Forenede Kongerige, er denne lovgivning imidlertid blevet omgået af den arbejdsgiver, der foretager opkrævningen. Resultatet er, at værdien af leveringen kommer til at henhøre under artikel 11, litra A, stk. 1, litra a). Afgiften opkræves derfor kun på det beløb, som den ansatte faktisk har betalt, og som er fastsat på et niveau, som tydeligvis kun kan tilskrives deres arbejdsmæssige forbindelse.

6. Det misbrug, som Det Forenede Kongerige har konstateret, er i øjeblikket begrænset til automobilbranchen. Virksomheder har lov til at fratrække afgifter på biler, som udgør en del af automobilproducentens eller -forhandlerens varelager. Det mest almindelige eksempel er demonstrationskøretøjer. Demonstrationskøretøjer stilles ofte til rådighed for de ansatte uden for arbejdstiden. Hvis demonstrationskøretøjet stilles til rådighed uden vederlag, fordi der er sket afgiftsfradragelse, skulle leveringen i henhold til de gældende regler pålægges afgift på grundlag af de udgifter, som den afgiftspligtige person har haft i forbindelse med anskaffelsen af bilen. Da den ansatte imidlertid betaler et beløb for anvendelsen af bilen, er denne værdiansættelsesregel imidlertid ophævet, og den normale regel i artikel 11, litra A, stk. 1, litra a, finder anvendelse. Momsen beregnes så på grundlag af det faktisk betalte beløb. Da arbejdsgiveren og den ansatte er indbyrdes forbundne, kan vederlaget for køretøjet fastsættes på et kunstigt lavt niveau. Dette giver arbejdsgiveren mulighed for at sikre den ansatte en betydelig fordel.

7. Denne momsunddragelsesmetode er udbredt i Det Forenede Kongerige. I betragtning af motorkøretøjers høje værdi og mængden af køretøjer, der stilles til rådighed for de ansatte i denne branche, har regeringen for Det Forenede Kongerige vurderet, at der ud over de beløb, der allerede er gået tabt, vil kunne opstå et betydeligt afgiftstab, hvis metoden bliver mere udbredt. Det Forenede Kongerige har anmodet om en fravigelse, der har direkte sigte på denne metode, frem for en mere generel fravigelse, da misbruget forekommer at være begrænset til en bestemt markedssektor. En målrettet fravigelse vil også sikre, at de forebyggende foranstaltninger står i rimeligt forhold til det pågældende problem.

8. Metoden er begrænset til automobilbranchen, da moms på biler købt af virksomheder i Det Forenede Kongerige normalt ikke kan fratrækkes, hvis bilerne anvendes til privatkørsel. Denne bestemmelse tjener til at beskatte privat brug og beregne afgift på privatpersoners anvendelse af bilerne. En undtagelse herfra er virksomheder i automobilbranchen, der har biler som en del af deres varelager og kan fradrage moms. Privat brug af sådanne biler bør derfor pålægges afgift.

9. I betragtning af ovenstående finder Kommissionen, at den fravigelse, som Det Forenede Kongerige har anmodet om, bør tillades.

Forslag til RÅDETS BESLUTNING om bemyndigelse af Det Forenede Kongerige til at anvende en særlig foranstaltning, der fraviger artikel 11 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter

RÅDET FOR DEN EUROPÆISKE UNION HAR -

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [3], særlig artikel 27,

[3] EFT L 145 af 13.6.1977, s. 1. Senest ændret ved direktiv 2004/15/EF (EUT L 52 af 21.2.2004, s. 61).

under henvisning til forslag fra Kommissionen [4], og

[4] EUT C [...], [...], s. [...].

ud fra følgende betragtninger:

(1) Det Forenede Kongerige har ved skrivelse, som blev registreret i Kommissionens generalsekretariat den 13. februar 2004, anmodet om bemyndigelse til at indføre en særlig foranstaltning, der fraviger artikel 11, litra A, stk. 1, litra a), i direktiv 77/388/EØF.

(2) Formålet med fravigelsen er at forhindre momsunddragelse, fordi leveringer vurderes for lavt. Foranstaltningen tager specifikt sigte på at forhindre omgåelse af artikel 6, stk. 2, i direktiv 77/388/EØF ved en praksis, der anvendes i automobilbranchen, hvor personalet får mulighed for at anvende biler mod betaling af et symbolsk vederlag. Da dette vederlag figurerer som den samlede modværdi for transaktionen, opkræves momsen i henhold til artikel 11, litra A, stk. 1, litra a), i direktiv 77/388/EØF på det beløb, som den ansatte faktisk har betalt. På grund af den arbejdsmæssige forbindelse mellem de to parter er det faktisk betalte beløb imidlertid kunstigt lavt, hvilket nedsætter momsprovenuet betydeligt.

(3) Det Forenede Kongerige har allerede tilladelse til at anvende en fravigelse fra artikel 11 [5], der tager sigte på at behandle problemet med for lavt vurderede leveringer mellem indbyrdes forbundne personer, hvor modtageren af leveringen er helt eller delvis afgiftsfritaget. På det tidspunkt, hvor der blev givet tilladelse til denne fravigelse, var ansatte imidlertid ikke omfattet af definitionen af, hvem der var forbundet, og da en ansat ikke er en afgiftspligtig person, der er helt eller delvis fritaget, er der behov for en ny og mere målrettet fravigelse.

[5] EFT L 132 af 21.5.1987, s. 22.

(4) Den særlige foranstaltning anvendes kun i tilfælde, hvor myndighederne er stand til at konkludere, at det beskatningsgrundlag, som er fastsat i henhold til artikel 11, litra A, stk. 1, litra a), er påvirket af den arbejdsmæssige forbindelse mellem de involverede parter. Denne konklusion skal i hvert enkelt tilfælde være baseret på åbenbare kendsgerninger og ikke på formodninger.

(5) På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.

(6) Fravigelsen har ikke negative indvirkninger på Fællesskabernes egne momsindtægter -

VEDTAGET FØLGENDE BESLUTNING:

Artikel 1

Som en fravigelse fra artikel 11, litra A, stk. 1, litra a), i direktiv 77/388/EØF bemyndiges Det Forenede Kongerige indtil den 31. december 2008 ved leveringer af tjenesteydelser, der består i anvendelsen af et motorkøretøj, hvor leverandøren og modtageren er indbyrdes forbundne personer i automobilbranchen, til at anvende normalværdien for den pågældende levering som beskatningsgrundlag.

Artikel 2

Artikel 1 anvendes kun, hvis følgende betingelser er opfyldt:

(a) leverandøren har ret til helt eller delvis at fratrække den moms, der er pålagt motorkøretøjet

(b) modtageren ikke er en fuldt afgiftspligtig person og er forbundet med leverandøren ved en arbejdsmæssig forbindelse, der er nærmere angivet i den nationale lovgivning

(c) det ud fra sagens omstændigheder med rimelighed kan konkluderes, at de arbejdsmæssige forbindelser, der er nævnt i litra b), har påvirket det beskatningsgrundlag, der er fastsat i henhold til artikel 11, litra A, stk. 1, litra a), i direktiv 77/388/EØF.

Artikel 3

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den [...]

På Rådets vegne

Formand